1Xo'on chupan jubi', pa uxlambal 'ij, i Jesus ca bin cu' u tijoxelab pa ticon re i trígo. I u tijoxelab, xpe numic chique; xe oc chu ch'upic u wach i trígo; xe oc chu poch'ic, y xqui tijo. 2I aj Fariséo winak, are xquil ile, xqui bij che i Jesus: —Chawilape', i a tijoxelab, n-'us taj que chacun wo'or pa uxlambal 'ij. I 'atbal tzij tz'ibtal can rumal i mam Moises n-cu ya ta chique quiqui mol cosech wo'or —xe cha. 3—¿Katzij nawi? —xu bij i Jesus—. ¿Xataba n-iwilom ti yix chupam u wuj i Dios wach xu 'an i mam David ujer? 4Ire, cu' i rachi'il are xpe numic chique, xoc pa rachoch i Dios y xu tij i lo'laj caxlanwa, chi yatal chuwach i Dios. I caxlanwa-le, xui yatal chique i sacerdóte quiqui tijo; n-yatal ta chique i to' winak quiqui tijo —xu bij i Jesus chique. 5¿Xataba xak ni tom ti yix wach i tz'ibtal can chupam i 'atbal tzij re i mam Moises? Cu bij chi 'o u chac que chacun i sacerdóte pa rachoch i Dios pa uxlambal 'ij. N-mac ta ile, tupu n-que uxlan taj. 6Bay, chi 'o wi Jun chiwach yix chi nim ni u 'ij chuwach i rachoch i Dios. 7Yix n-qui ta tu be wach u bim i Dios chupam u wuj. Xu bij iri: "Cwaj yin 'o ni c'axnabal i c'ux; n-are ti to' u sujuxic chicop chinwach." (Queje ile tz'ibtal canok.) We tene qui ta u be ile, n-qui coj ta 'uri qui mac i winak chi n-ta jun qui mac. (In tijoxelab-le n-ti qui mac que tijin chu 'anic.) 8Yin, chi in Achi aj Chicaj xak in 'o puwi i uxlambal 'ij —xu bij i Jesus chique. 9Te'uri i Jesus xel pa ticon, xa 'e pa molbal quib i aj Israel. Are 'o chila, xril jun achi lic chakijnak u 'ab. 10Chila xak je 'o juban achiab, quiqui tzucuj u mac i Jesus; xe oc 'uri chu c'amic u pam. —¿'Utz nawi cutzirsax jun iwab pa uxlambal 'ij? —xqui bij che. 11I Jesus xu bij chique: —Yix, we 'o jun i chij, we ca tzak chupam jun siwan che i uxlambal 'ij, ¿xataba n-quiwesaj ta lok, we pa uxlambal 'ij? Quiwesaj pues. 12¿Xataba jun achi n-tu 'ij chuwach jun chij? Jun achi mas 'o u 'ij pues. Rumal-i, yatal 'uri chake caka 'an i 'utz che jun winak pa uxlambal 'ij —xu bij chique. 13Te'uri xu bij che i achi: —Cha suc'ba i a 'ab —co'on che. Are 'uri i achi xu ji pan u 'ab, y xutziric; xcanajic pacha u 'anom i jun chi 'utz. 14Te'uri i aj Fariséo winak xe 'ec; xe oc 'uri chu ch'obic chiquiwach wach u camsaxic i Jesus quiqui 'ano. 15I Jesus, are xu ta wach cacaj quiqui 'an che, xel chila; y je q'ui i winak xe terej bi chirij. I Jesus 'is xe u cunaj iwabib, xui-ri, xu bij chique chi n-quiqui bij taj pachin ire. 17Queje ile xe'elok xak jun ru' pacha u bim can i Dios chupam i wuj tz'ibtal can rumal i mam Isaías. Xu bij: 18Are iri are i wajchac chi in chom na; ire lic c'ax quin na'o, lic quin quicot rumal. Quin tak bi in Tewal puwi ire, y que u bij chique conojel i tinimit chi 'o ni tobal-que chuwach i tojpen chi ca pe na. 19Ire n-craj ta quiqui chap quib chi tzij, xak n-ca siq'uin taj; xak n-ca taq'ui ta pa tak be, cu 'anbej re nimak tak u bixquil chique i winak. 20Ire n-co'on ta c'ax che jun chi n-tu cho'ab: we 'o jun winak pacha jun ajij cotquic, ire n-cu q'uis ti u patz'ic; xak we 'o jun winak pacha jun cantil cu rayij ca chupic, ire n-cu q'uis ti u chupic. Queje co'on ire ile, c'a ca pe ni 'utz suc'ulic chuwach i jyub ta'aj. 21I ronojel tak i tinimit, quiqui cuba ni qui c'ux che ire, chi rumal ire que 'el ni ique pa c'ax. (Queje ile u tzij i Dios chi u tz'ibam can i mam Isaías.) 22Te'uri 'o jun achi mawach, c'amtal bi chuwach i Jesus. Ire xak mem, man 'o jun itzel tew che. I Jesus xu rutzirsaj, te'uri i achi chi mawach xtzunic, xak xch'awic. 23Conojel i winak lic xqui bisoj che, y xqui bij: —¿Mokxa are i Tolke chi koy'em? —xe cha. 24Xui-ri, i je aj Fariséo are xqui ta, xqui bij: —N-are taj. I achi-le, i cho'ab chi 'o ru' xa ru' itzel ca pe wi. Are i rumal 'uri ca tiqui chi relsaxic bi itzel tew. I cho'ab chi 'o ru', xa ru' i Beelzebu ca pe wi, chi 'o piquiwi itzel tak tew —xqui bij. 25I Jesus reta'am wach quiqui ch'obo, y xu bij jun tijojbal tzij chique, c'utbal-re chi n-katzij taj wach que tijin chu bixquil. Xu bij: —I 'atbal tzij re jun tinimit, we quiqui 'an tak tzobajil che quib man quiqui 'anbej ch'o'oj chiquiwach, xa quiqui sach qui wach 'uri. Xak queje jun tinimit, xak queje i je alal; we n-junam ti qui wach, we quiqui jach quib chiquiwach, n-que najtin ta 'uri. 26Xak queje que'el ile che i Satanas, man we 'o jujun itzel quiqui 'an ch'o'oj chiquiwach je itzel, n-que najtin ta 'uri. 27Qui bij yix chi ru' u cho'ab i Beelzebu xwesaj bi itzel tew. Bay, xak i tijoxelab yix xak caquesaj bi itzel tew chique i winak; ¿pachin yawnak i qui cho'ab ique 'ut? Ile quiqui 'an i tijoxelab yix; ca 'alijin 'uri chiwe chi n-usuc' taj wach i xi bij. 28Xui-ri, yin que wesaj bi itzel tak tew rumal u Tewal i Dios chi 'o wu'. Ile 'ut c'utbal-re chiwe chi i 'atbal tzij re i Dios ya 'o chic chi. 29Qui bij yix chi ru' ni u cho'ab itzel, xwesaj bi itzel tew-le. Xui-ri, mi jun ca tiqui che oquic pa cu 'at wi tzij jun (pacha itzel), chi relsaxic wach i 'o pu'ab, we maja u ximom i jun-le. We u ximom chic, te'uri ca tiqui chi relsaxic wach i 'o pu'ab —xu bij chique. Xak xu bij: 30—Pachin n-cu ya tu wach wu', ire aj ch'o'oj 'uri chwij. Xak pachin jun n-quin u to ta che i molonic, ire xa cu quichersaj bic. 31Rumal-i quin bij chiwe, chi 'ana cwent xak manal mi bij chirij u Tewal i Dios. I winak, ca cuytaj ni qui mac chique, xak ni'pa i n-'us taj chi quiqui bij; xui-ri, we quiqui bij mal laj tak tzij chirij u Tewal i Dios, ile n-ca cuytaj ta chic chique. 32I winak, we c'ax que ch'aw chwij yin, ile ca cuytaj na chique; xui-ri we c'ax que ch'aw na chirij u Tewal i Dios, i mac-le lic n-ta u cuytajic. N-ca cuytaj ta wo'or, xak mi ne co'on panok, are cu jek u 'atbal tzij i Dios. 33Jun che', we 'utz laj che', cu ya u wach 'utz; xak we n-'us ta laj che', i u wach xak n-'us taj. Jun che' ca 'iltaj na che u wach we 'utz. 34¡Yix ix rac'al cumatz! ¿Wach nawi u bixquil i 'utz qui 'an na? man lic ix mal. Jun, are ca ch'awic, wach i quel pu chi', pu c'ux petnak wi, ni'pa u molom rib chila. 35Jun 'utz laj winak, 'utz i cu bij, man 'utz i 'o pa ranima; xak jun mal laj winak, n-'us ti cu bij, man n-'us ti 'o pa ranima. 36Y yin quin bij chiwe, are ca c'un i q'uisbal 'ij, conojel 'is quiqui bij na chuwach i Dios wach tak i tzij qui bim chi n-'us taj. 37Rumal wach i a bim, ca 'at ni tzij pawi, ca 'iltaj 'uri we 'o i a mac, o we n-taj. 38Je 'o jujun aj Fariséo winak, tak jujun aj tijonel re i 'atbal tzij, xqui bij che i Jesus: —Tijonel —xe cha—, cakaj cakil jun milágro, c'utbal-re chake chi Dios 'o awu'. 39I Jesus xu la' u wach chique: —I winak wo'or, lic je mal na, lic n-quiqui coj ta chic i Dios. Yix qui rayij ca 'an ni jun milágro chiwach, c'utbal re u cho'ab i Dios wu'; xui-ri, n-ta jun milágro ca 'an ni chiwach. I tom chic wach i milágro xa 'ani che i ma Jonas, chi ajbil u tzij i Dios ujer. Xui i milágro-le quiwil na. 40Ire xu ch'ij oxib 'ij, oxib a'ab, chupam i nim laj car; bay, xak queje quin 'an ni yin, chi in Achi aj Chicaj; quin ch'ij ni oxib 'ij, oxib a'ab, quin muktaj na. 41Are ca pe i 'ij chi ca 'at ni tzij piquiwi i winak, i aj Nínive chi xe u pixbaj i ma Jonas, quiqui coj na i mac yix ix winak re wo'or. Queje quiqui 'an ni ile, man i winak aj Nínive xqui jalwachij qui c'aslemal are xupon i ma Jonas chu bixquil u tzij i Dios chique. Xui-ri, yix lic n-qui jalwachij ti c'aslemal tupu 'o Jun chi, mas nim ni u 'ij chuwach i ma Jonas; rumal-i quiqui coj na i mac. 42Xak i ixok, chi ujer 'atol tzij re i pa Sur, xak ire cu coj ni i mac yix ix winak re wo'or, are ca pe i 'ij chi ca 'at ni tzij piquiwi i winak. Queje cu 'an na ire-le, man yix n-quiwaj ta qui ta i Jun chi 'o u no'oj. I ixok-le, lic mas naj xpe wi chu tayic u nojbal i ma Salomon, chi mas 'o u no'oj. Y wo'or 'o Jun chi, nim ni u 'ij chuwach i ma Salomon, péro yix n-quiwaj tu tayic wach i cu bij —xu bij i Jesus chique. 43I Jesus xak xu bij i tzij-i chique: —Jun itzel tew, we xel che jun winak, xa ca bin pa chakij jyub chu tzucuxic pa cuxlan wi, y n-cu rik taj. Te'uri cu ch'ob pu jolom: 44"Quin tzalij chic che i wachoch pa i xin el wi" cu bij; y ca tzalij chic 'uri. Are cupon tan chic ru' achi, cu riko pacha jun ja n-tu pam, lic jos'im, lic yijbam na che jun rajaw c'ac'. 45Te'uri i itzel tew que u tzucuj bi rachi'il, y que u rik je wukub chic, mas je mal chuwach ire. Que u c'am bi ru', y conojel que oc che achi. Chila que jeki wi. Te'uri i achi-le, que'elok mas mal na chuwach li ujer. Xak queje ile que'el chique i winak re wo'or (man yix n-ta jun c'utunic 'utz qui ya chique, quiqui c'olbej piqui c'ux —xu bij i Jesus chique i aj Fariséo). 46I Jesus c'a ca ch'a'at cu' i winak are xe upon u cha', xak i u chuch. Ique je 'o chi sak, cacaj que lapan ru'. 47Are 'uri 'o jun achi xu bij che i Jesus: —I a chuch cu' i a cha' je 'o chi sak, cacaj que lapan awu' —xu bij che. 48Xui-ri, i Jesus xu bij che i achi: —¿Je pachin in chuch, je pachin in cha'? —co'ono. 49Are 'uri, xu c'ut che u 'ab ni'pa i u tijoxelab je 'o ru', y xu bij: —Ique-le je are in chuch, je in cha' —xu bij—. 50Pachin i que tijin chu 'anic pacha craj in Kajaw chicaj, je are in chuch 'uri, je are in cha', je are i wanab —xu bij.
SAN MATÉO 12